ลูก-เมีย บินรอรับศพ วางหรีดอาลัยเจ้าสัววิชัย
คนดังทั่วโลกแห่สดุดีผลงาน ตํารวจอังกฤษพิสูจน์กล่องดํา กั้นพื้นที่-ไม่ฟันเป็นอุบัติเหตุ,ทั่วโลกสดุดีการจากไป เจ้าสัววิชัย ศรีวัฒนประภา ประธานกรรมการกลุ่มบริษัทคิง เพาเวอร์ และประธานสโมสรเลสเตอร์ ซิตี้ ทีมฟุตบอลในศึกพรี เมียร์ลีกอังกฤษ ทั้งเชื้อพระวงศ์และคนในวงการต่างกล่าวขานวีรกรรมสร้างเทพนิยายพาทีมคว้าแชมป์เป็นครั้งแรกของสโมสรชนิดหักปากกาเซียน ด้านสมาชิกในครอบครัวเดินทางถึงอังกฤษ วางหรีดเคารพครั้งสุดท้ายที่สนามใกล้จุด ฮ.ตก ท่ามกลางความโศกสลด ขณะที่หน่วยสืบสวนอุบัติเหตุทางการบินของอังกฤษห้ามผู้ไม่เกี่ยวข้องเข้าจุดเกิดเหตุเด็ดขาด ต้องหาหลักฐาน ไม่ตัดประเด็นสร้างความเสียหายประสงค์ต่อชีวิต,จากเหตุสลดกรณีเฮลิคอปเตอร์ส่วนตัวของ เจ้าสัววิชัย นายวิชัย ศรีวัฒนประภา ประธานกรรมการ กลุ่มบริษัท คิง เพาเวอร์ และประธานสโมสรเลสเตอร์ ซิตี้ ทีมฟุตบอลในศึกพรีเมียร์ลีก อังกฤษ ประสบอุบัติเหตุตกและเกิดระเบิดอย่างรุนแรง หลังขึ้นบินจากสนามคิง เพาเวอร์ สเตเดียม สนามเหย้าของสโมสรได้เพียงไม่กี่นาที เบื้องต้นอยู่ระหว่างการยืนยันจากหน่วยงานที่เกี่ยวข้องถึงจำนวนผู้โดยสารและชะตากรรมของทุกคน โดยเฉพาะนายวิชัย ศรีวัฒนประภา ประธานสโมสร ขวัญใจชาวเมืองเลสเตอร์ ที่ปลุกปั้นทีมเลสเตอร์ ซิตี้ จนกลับขึ้นมาเล่นในระดับพรีเมียร์ลีก ก่อนสร้างเทพนิยายสามารถคว้าแชมป์ลีกสูงสุดของอังกฤษมาครองเป็นครั้งแรกในประวัติศาสตร์ของสโมสร ชนิดหักปากกาเซียนทุกสำนัก ในฤดูกาล 2015-2016,ตำรวจอังกฤษยืนยันเหตุสลด,สำนักข่าวต่างประเทศรายงานความคืบหน้าเหตุครั้งนี้ โดยเมื่อวันที่ 29 ต.ค. นายสตีฟ พอตเตอร์ ผู้บังคับการกรมตำรวจเลสเตอร์เชียร์ของประเทศอังกฤษ ออกแถลงอย่างเป็นทางการว่านายวิชัย ศรีวัฒนประภา พร้อมคณะติดตาม 2 คน คือ น.ส.นุสรา สุขหน้าไม้ นายกวีพร พรรณแพร และนักบินอีก 2 คน คือนายเอริค สวาฟเฟอร์ และ น.ส.อิซาเบลลา โรซา เลโชวิซ ได้เสียชีวิตในอุบัติเหตุอันเลวร้ายครั้งนี้ ทางกรมตำรวจเลสเตอร์เชียร์ ขอร่วมส่งแรงใจแก่สมาชิกครอบครัวของผู้เสียชีวิต รวมถึงสโมสรเลสเตอร์ ซิตี้ และชุมชนแฟนคลับที่ต่างเศร้าสลดหลังทราบข่าวเหตุการณ์ ขณะที่การสืบสวนหาข้อเท็จจริงคาดว่าใช้เวลา 2-3 วัน จึงจะเสร็จสิ้น โดยมีทีมเจ้าหน้าที่ฝ่ายสืบสวนอุบัติเหตุทางการบินหรือเอเอไอบี กำกับดูแลกระบวนการทั้งหมด ขอให้สาธารณชนและสื่อมวลชนหลีกเลี่ยงการคาดเดาเหตุการณ์กันไปเอง,ทีม เลสเตอร์ แถลงสูญเสีย,ด้านสโมสรฟุตบอลเลสเตอร์ ซิตี้ ออกแถลงการณ์เช่นกันว่า เป็นเรื่องแสนเศร้าและพวกเราต่างหัวใจสลายในการกล่าวยืนยันว่านายวิชัย ศรีวัฒนประภา เป็น 1 ในผู้เสียชีวิตจากเหตุเฮลิคอปเตอร์ตกเมื่อคืนวันที่ 27 ต.ค. โลกได้สูญเสียบุคคลผู้ยิ่งใหญ่ที่มีทั้งความเมตตากรุณาและความเอื้อเฟื้อเผื่อแผ่ปฏิบัติต่อสโมสรเลสเตอร์ ซิตี้ เปรียบเสมือนสมาชิกครอบครัว ทุกคนในสโมสรขอร่วมส่งกำลังใจและครอบครัวศรีวัฒนประภา และครอบครัวของผู้เสียชีวิตในเหตุการณ์ ที่เผชิญกับความสูญเสียอย่างไม่มีอะไรมาทดแทนได้ ทั้งนี้ สโมสรเลสเตอร์ ซิตี้ จะตั้งสมุดไว้อาลัยไว้ที่สนามคิง เพาเวอร์ สเตเดียม ในเวลา 08.00 น. ของวันที่ 30 ต.ค. (ตามเวลาในประเทศอังกฤษ) หากไม่สะดวกที่จะเดินทางมายังสนาม ทางสโมสรได้เปิดช่องทางให้ร่วมเขียนแสดงความเสียใจที่เว็บไซต์ lcfc.com พร้อมขอเลื่อนแมตช์แข่งขันคาราบาวคัพกับทีมเซาแธมป์ตัน และแมตช์พรีเมียร์ลีก อินเตอร์เนชันแนล คัพ ในวันที่ 30 ต.ค.,คิง เพาเวอร์ อาลัยสุดซึ้ง,ขณะที่ส่วนงานสื่อสารองค์กร กลุ่มบริษัท คิง เพาเวอร์ ออกแถลงการณ์กรณีดังกล่าว ใจความว่า คุณวิชัย ศรีวัฒนประภา ประธานกรรมการกลุ่มบริษัท คิง เพาเวอร์ เป็น 1 ในผู้เสียชีวิตเมื่อคืนวันเสาร์ที่ผ่านมา จากเหตุเฮลิคอปเตอร์ตกใกล้บริเวณลานจอดรถคิง เพาเวอร์ สเตเดียม ในเมืองเลสเตอร์ ซิตี้ ประเทศอังกฤษ ในนามของกลุ่มบริษัท คิง เพาเวอร์ และพนักงานทุกคน ขอแสดงความเสียใจและอาลัยอย่างสุดซึ้งและขอส่งกำลังใจไปยังครอบครัวศรีวัฒนประภา และครอบครัวของผู้เสียชีวิตอีก 4 ท่านที่ได้โดยสารอยู่บนเฮลิคอปเตอร์ลำดังกล่าวมา ณ ที่นี้แด่คุณวิชัย โลกใบนี้ได้สูญเสียบุคคลที่เป็นผู้ที่มีจิตใจดี มีความเมตตาและเอื้ออาทรต่อผู้อื่น บุคคลที่ชีวิตนี้ได้อุทิศให้กับครอบครัว ผู้คนรอบข้าง รวมไปถึงได้เสียสละและอุทิศตนให้แก่ประเทศไทยอันเป็นที่รักของเราทุกคน,ยืนหยัดเจตนารมณ์–วิสัยทัศน์,ภายใต้การนำของคุณวิชัย พวกเราทุกคนที่คิง เพาเวอร์ ต่างล้วนรู้สึกถึงการได้เป็นหนึ่งในสมาชิกของครอบครัวของคุณวิชัย และในช่วงเวลาอันเศร้าโศกและแสนยากลำบากนี้ พวกเราจะร่วมเสียใจกับการจากไปของคุณวิชัยไปพร้อมกับครอบครัวศรีวัฒนประภา แน่นอนว่า พวกเราทุกคนที่คิง เพาเวอร์ จะยังคงรักษาไว้ซึ่งเจตนารมณ์และวิสัยทัศน์อันกว้างไกลที่คุณวิชัยได้ทิ้งไว้เป็นแนวทางและมรดกสืบต่อไปในอนาคต รวมถึงรำลึกถึงคุณวิชัยตลอดไป ในนามของครอบครัวศรีวัฒนประภา ผู้บริหาร และพนักงานทุกๆคนในกลุ่มบริษัท คิง เพาเวอร์ ขอกราบขอบพระคุณทุกๆถ้อยคำปลอบใจและกำลังใจของทุกๆท่านที่ได้กรุณามอบให้ในวาระอันเศร้าโศกนี้ รวมไปถึงขอกราบขอบพระคุณสื่อมวลชนทุกแขนงที่ได้กรุณาส่งผ่านและร่วมแสดงความเสียใจและให้กำลังใจมาตามช่องทางต่างๆให้แก่พวกเรา พวกเราทุกคนซาบซึ้งใจเป็นอย่างยิ่งและขอกราบขอบพระคุณทุกๆท่าน มา ณ โอกาสนี้ สำหรับท่านที่ต้องการร่วมแสดงความเสียใจและไว้อาลัยต่อการจากไปของคุณวิชัยและผู้เสียชีวิตท่านอื่นๆ สามารถเข้าไปลงนามได้ที่ ,www.kingpower.com/condolence, ,บริษัท ฮ.ยินดีร่วมมือหาสาเหตุ,ที่กรุงโรม ประเทศอิตาลี บริษัทเลโอนาร์โดเอสพีเอ ผู้ผลิตและพัฒนาอากาศยานรายใหญ่ของประเทศอิตาลี ออกแถลงการณ์แสดงความเสียใจอย่างสูงสุดไปยังครอบครัวของผู้เสียชีวิตจากเหตุครั้งนี้ โดยทางบริษัทผู้ผลิตรายนี้ยืนยันด้วยว่า เฮลิคอปเตอร์ลำเกิดเหตุเป็นรุ่นอกุสตา เวสต์แลนด์ AW 169 ระบบใบพัด 2 เครื่องยนต์ มีความจุสูงสุด 10 ที่นั่ง ปัจจุบันสนนราคาลำละประมาณ 8.5 ล้านดอลลาร์สหรัฐฯ หรือราว 280.5 ล้านบาท ถือเป็นครั้งแรกที่เฮลิคอปเตอร์รุ่นดังกล่าวเกิดอุบัติเหตุ นับตั้งแต่เริ่มการบินเชิงพาณิชย์เมื่อปี 2558 บริษัทยินดีให้ความร่วมมืออย่างเต็มที่กับการสอบสวนหาสาเหตุของทางการสหราชอาณาจักร,อดีตรบพิเศษเผยภาวะใบพัดหลัง,เว็บไซต์สำนักข่าวแทบลอยด์เดอะซันของอังกฤษ รายงานอ้างการเปิดเผยของนายแฮร์รี เบนสัน อดีตหน่วยรบพิเศษราชนาวีอังกฤษ อธิบายเหตุการณ์ที่เกิดขึ้นกับเฮลิคอปเตอร์ว่า กรณีที่ใบพัดหลังหยุดทำงาน จนตัวเครื่องหมุนควงสว่านนั้น เรียกว่าสภาวะ เดด แมนส เคิร์ฟว (Dead mans curve) หรือเส้นโค้งคนตาย คือตัวเครื่องอยู่ในสภาพไร้การควบคุมเกือบจะสิ้นเชิง ก่อให้เกิดความสูญเสียแทบทุกครั้ง หากนักบินเผชิญเหตุการณ์นี้ระหว่างที่บินอยู่ระดับเพดานบินต่ำ หรือกำลังบินด้วยความเร็วต่ำ จะไม่สามารถปฏิบัติตามขั้นตอนฉุกเฉินกู้สถานการณ์ได้ทันเวลา แต่ถ้าบินในระดับเพดานบินสูงจะสามารถปิดเครื่องยนต์เพื่อให้ตัวเครื่องหยุดหมุนควงสว่าน จากนั้นจึงพยายามใช้ใบพัดหลักควบคุมทิศทางบังคับเฮลิคอปเตอร์ให้เป็นเครื่องร่อนหาจุดลงจอด,สดุดีคู่รักบังคับ ฮ.ตกพ้นชุมชน,สำนักข่าวมิเรอร์ของอังกฤษ รายงานอ้างนายแดน ค็อกซ์ ช่างกล้องสถานีโทรทัศน์สกาย สปอร์ตนิวส์ กล่าวยกย่องนักบินเฮลิคอปเตอร์ พยายามบังคับเครื่องที่สูญเสียการควบคุมให้ตกลงในลานจอดรถซึ่งไร้ผู้คน ไม่เกิดความสูญเสียไปมากกว่านี้ สำนักข่าวมิเรอร์ระบุด้วยว่า นายเอริค สวาฟเฟอร์ อายุ 53 ปี เป็นนักบินมากประสบการณ์ รับจ้างบินให้ทั้งดารานักแสดงจำนวนมาก ไปจนถึงรายการข่าวของสถานีโทรทัศน์ช่อง 4 ในอังกฤษ เป็นแฟนกับ น.ส.อิซา เบลลา เลโชวิซ ชาวโปแลนด์ นักบินอีกรายที่เสียชีวิตในเหตุครั้งนี้ ทั้งคู่พักอยู่ด้วยกันที่เมืองแคมเบอร์ลีย์ มณฑลเซอร์รีย์ โดยสถานเอกอัครราชทูตโปแลนด์ประจำอังกฤษระบุว่า น.ส.เลโชวิซเป็นนักบินฝีมือดี อาศัยอยู่ในอังกฤษมาหลายปี เป็นผู้ผ่านเข้ารอบสุดท้ายโครงการโปลกา 100 โปรโมตภาพลักษณ์อันดีของโปแลนด์แก่ชาวอังกฤษ,หน่วยสืบสวนไม่ตัดปมมุ่งชีวิต,มีรายงานด้วยว่า หลังเกิดเหตุทางเจ้าหน้าที่ฝ่ายสืบสวนอุบัติเหตุทางการบินหรือเอเอไอบี ประเทศอังกฤษ หน่วยงานที่กำกับดูแลกระบวนการสืบสวนหาสาเหตุของการเกิดเหตุครั้งนี้ มุ่งเป้าไปที่สาเหตุเครื่องยนต์เฮลิคอปเตอร์ลำเกิดเหตุขัดข้องจนทำให้ใบพัดหลังหยุดทำงาน แต่ยังไม่ทิ้งประเด็นการก่อวินาศกรรมและมุ่งประสงค์ต่อชีวิต เพราะเหตุผลที่บริษัทผู้ผลิตเฮลิคอปเตอร์ลำเกิดเหตุยืนยัน เครื่องยนต์ดังกล่าวเป็นเครื่องรุ่นใหม่ ยังไม่เคยเกิดอุบัติเหตุมา ก่อนตั้งแต่มีการจำหน่ายให้ทำการบินเชิงพาณิชย์ ตั้งแต่ปี 2558 เจ้าหน้าที่ฝ่ายสืบสวนอุบัติเหตุทางการบินดังกล่าว ยังใช้มาตรการขั้นเด็ดขาด ห้ามไม่ให้ผู้เกี่ยวข้องเข้าไปในพื้นที่จุดที่เฮลิคอปเตอร์ลำนี้ตก เพื่อเร่งตรวจหาหลักฐานอย่างละเอียดในการไขปมสาเหตุของการเกิดเหตุสลดครั้งนี้,ครอบครัวถึงอังกฤษเตรียมรับศพ,ทั้งนี้ผู้สื่อข่าว นสพ.ไทยรัฐ ประจำประเทศอังกฤษ เดินทางไปยังสถานเอกอัครราชทูตไทย กรุงลอนดอน ประเทศอังกฤษ เพื่อสอบถามความคืบหน้าเกี่ยวกับการเสียชีวิตของนายวิชัย ศรีวัฒนประภา แต่กลับได้รับการปฏิเสธที่จะให้ข้อมูลใดๆทั้งสิ้น ส่วนที่ด้านหน้าสถานเอกอัครราชทูต ยังไม่มีการวางดอกไม้แสดงความอาลัย ขณะที่นายชาตรี อรรจนานันท์ อธิบดีกรมการกงสุล เปิดเผยว่า ทางกรมการกงสุลได้อำนวยความสะดวกแก่ครอบครัวของนายวิชัย ก่อนเดินทางไปอังกฤษ โดยให้หมายเลขโทรศัพท์ของเอกอัครราชทูต กรุงลอนดอนและเจ้าหน้าที่กงสุล เพื่อจะได้ติดต่อขอความช่วยเหลือด้านต่างๆ ซึ่งขณะนี้กองคุ้มครองและดูแลผลประโยชน์คนไทยในต่างประเทศ กรมการกงสุล ได้รับรายงานจากสถานเอกอัครราชทูต กรุงลอนดอนว่า ครอบครัวของนายวิชัย ได้ไปติดต่อกับทางสถานทูตแล้ว,เป็นการประสานงานเรื่องเอกสารและขอข้อมูลการดำเนินการต่างๆที่จะนำศพนายวิชัยกลับประเทศไทย ต้องรอทางการอังกฤษออกเอกสารการเสียชีวิตและอื่นๆตามขั้นตอน จึงสามารถนำศพกลับประเทศไทยได้,สื่อไทย-เทศปักหลักรอทำข่าว,สำหรับบรรยากาศ ที่บริษัทคิง เพาเวอร์ ซอยรางน้ำ กทม. ตั้งแต่ช่วงเช้ามีผู้สื่อข่าวจากหลายสำนัก ทั้งสำนักข่าวในประเทศและต่างประเทศจำนวนมาก รวมตัวปักหลักสังเกตการณ์อยู่บริเวณด้านหน้าทางเข้า-ออกของบริษัท เพื่อติดตามความเคลื่อนไหว แต่ไม่มีผู้ใดออกมาชี้แจง มีเพียงเจ้าหน้าที่รักษาความปลอดภัยคอยดูแลอย่างเข้มงวด ขณะที่พนักงานทั้งหมดต่างติดตามข่าวสารจากสื่อหนังสือพิมพ์ โทรทัศน์ และสื่อออนไลน์ในเหตุการณ์ที่เกิดขึ้นอย่างใกล้ชิด รวมทั้งจับกลุ่มคุยกันถึงเหตุการณ์ที่เกิดขึ้น บรรยากาศโดยทั่วไปยังคงจัดเตรียมสถานที่เพื่อจัดงานคิงเพาเวอร์แอนด์ดิสนีย์ เอนด์เลส เซเล-เบรชั่นส์ ระหว่างวันที่ 2 พ.ย.61-27 ม.ค.62 ขณะที่ส่วนอื่นเปิดให้บริการปกติ,จัดงานไว้อาลัยให้เจ้าสัว,พนักงานระดับสูง รายหนึ่งเปิดเผยกับผู้สื่อข่าวว่า ในวันที่ 30 ต.ค. ที่คิง เพาเวอร์ สเตเดียม ประเทศอังกฤษ สนามเหย้าของทีมเลสเตอร์ ซิตี้ จัดพิธีไว้อาลัยให้สมเกียรติ ส่วนที่ประเทศไทยเตรียมจัดพิธีไว้อาลัยภายในบริษัทคิง เพาเวอร์ เพื่อให้พนักงาน ประชาชนได้ร่วมไว้อาลัยเช่นกัน ขณะนี้ฝ่ายบริหารอยู่ระหว่างประชุมหารือการดำเนินงานต่างๆ ทั้งเตรียมสถานที่ไว้อาลัย รวมถึงเตรียมจัดหาสถานที่ประกอบพิธีทางศาสนา เหตุการณ์ที่เกิดขึ้นเร็วมาก ทำให้หลายคนตั้งหลักไม่ทัน ต้องตั้งสติและมุ่งมั่นเตรียมความพร้อมอย่างเต็มที่ ส่วนการแถลงข่าวต้องรอความชัดเจนจากผู้บริหาร หากมีความคืบหน้าจะแจ้งให้ทราบอีกครั้ง,ลูกน้องรักเพราะกันเอง,เจ้าหน้าที่พนักงานต้อนรับ และเจ้าหน้าที่รักษาความปลอดภัยของโรงแรมพูลแมน เผยว่าตามปกติหากเจ้าสัววิชัยกลับจากต่างประเทศ จะมีพนักงานต้อนรับระดับวีไอวีเฉพาะคอยดูแล บางครั้งจะทักทายหยอกล้อเล่นกับพนักงาน สอบถามความเป็นอยู่และให้เงินทิปเป็นประจำ เจ้าสัววิชัยเป็นคนจิตใจดีเอื้อเฟื้อเผื่อแผ่ลูกน้องมาก ทำให้พนักงานทุกคนรักท่าน ส่วนกระแสข่าวการเสียชีวิตของท่านที่ออกมานั้น พนักงานหลายคนยังทำใจไม่ได้ เพราะเหตุการณ์มันเกิดขึ้นเร็วมาก ไม่อยากให้เกิดขึ้น ตอนนี้ต้องดูท่าทีของผู้บริหารในเรื่องของการปฏิบัติตัวไว้อาลัย คิดว่าน่าจะมีแถลงการณ์ออกมาในเร็วๆนีิ้,เมนูโปรดหูฉลาม-ข้าวผัด-หมูแผ่น,นายสุรพล บุญมี จยย.รับจ้างเบอร์ 7 ประจำวินหน้าบริษัทคิงเพาเวอร์ ทำหน้าที่ซื้ออาหารให้กับผู้บริหารคิงเพาเวอร์อยู่เป็นประจำ กล่าวว่า ทุกครั้งที่เจ้าสัววิชัยเข้ามาทำงานที่บริษัท มักจะสั่งให้วิน จยย.วิ่งซื้ออาหารให้เป็นประจำทุกครั้ง วันละหลายรอบ เพราะแต่ละวันจะมีทั้งตำรวจ ทหาร นักการเมือง พบทั้งวัน อาหารที่เจ้าสัววิชัยชอบที่สุดคือ หูฉลามจากร้านเกี๊ยกหูฉลาม ถนนเจริญราษฎร์ ข้าวผัดร้านเจ๊ใฝ ประตูผี และเมื่อไปต่างประเทศต้องสั่งซื้อหมูแผ่น ร้านในซอยข้าง รพ.หัวเฉียว ครั้งละ 2 กิโลกรัม และเมี่ยงกลีบบัวบ้านสวน จ.นนทบุรี เป็นเมี่ยงสูตรโบราณที่ชื่นชอบมารับประทานและนำไปฝากเพื่อนฝูงที่อังกฤษเป็นประจำ,ไม่เน้นหรูแต่ขอให้อร่อย,นางอรอุมา ศิลาศักดิ์ จยย.รับจ้างเบอร์ 9 อีกคนที่เจ้าสัววิชัยใช้ให้ไปซื้ออาหารประจำ กล่าวว่าเจ้าสัววิชัยชอบรับประทานอาหารที่มีชื่อเสียงร่ำลือว่าอร่อย โดยจะให้วินมอเตอร์ไซค์หรือคนใกล้ชิดค้นหาร้านอร่อยและสั่งให้ไปซื้อมาทาน บางวันซื้อถึง 2-3 แสนบาท เท่าที่สังเกตเจ้าสัววิชัยเป็นคนเรียบง่าย ทานอาหารได้ทุกประเภท ไม่เน้นหรู ราคาแพง แต่ขอให้อร่อยจริง ท่านจะให้แม่บ้านมาบอกพวกตน ที่มีขาประจำอยู่ 3-4 คน ไปซื้อตลอด ทุกครั้งจะได้ทิป เหตุการณ์ที่เกิดขึ้นทุกคนต่างตกใจและเสียใจ เพราะท่านเป็นคนเอื้อเฟื้อเผื่อแผ่ หากมีวันสำคัญก็จะคอยแจกอั่งเปาให้ตลอด รู้สึกเสียใจอย่างมากที่ต้องสูญเสียคนดีไป,เจ้าชายวิลเลียมตรัสโชคดีรู้จักเจ้าสัว,วันเดียวกัน สำนักข่าวบีบีซี รายงานว่า เจ้าชายวิลเลียม ดยุกแห่งเคมบริดจ์ และรัชทายาทแห่งราชวงศ์อังกฤษ ตรัสถึงนายวิชัย ศรีวัฒนประภาว่า รู้สึกโชคดีที่พระองค์ได้รู้จักกับนายวิชัย และนายวิชัยเป็นคนรักครอบครัว แฟนๆกีฬาทั้งหลายรวมถึงคนที่โชคดีได้รู้จักนายวิชัย จะคิดถึงเขา นอกจากนี้ นายวิชัยมีส่วนช่วยอย่างมากในการส่งเสริมวงการฟุตบอล และการที่ทีมเลสเตอร์ ซิตี้ ชนะถ้วยพรีเมียร์ลีก ถือเป็นเรื่องน่าตื่นเต้นระดับโลก,ทูลกระหม่อมทรงโพสต์อาลัย,ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงโพสต์อินสตาแกรมส่วนพระองค์ ทรงแสดงความอาลัย ในการเสียชีวิตของนายวิชัย ศรีวัฒนประภา โดยทรงโพสต์ว่า ขอแสดงความเสียใจอย่างสุดซึ้งต่อครอบครัวศรีวัฒนประภา บริษัทคิงเพาเวอร์ ทีมเลสเตอร์ซิตี้ และแฟนบอลจิ้งจอกสยาม ในการสูญเสียคุณวิชัย ศรีวัฒนประภา ประธานบริษัทคิงเพาเวอร์ และประธานสโมสรเลสเตอร์ซิตี้ ผู้พาทีมไปสู่แชมเปียนชิป พรีเมียร์ลีก ในปี 2016 ในฐานะแฟนบอลคนหนึ่ง ขอเป็นกำลังใจให้ด้วย My condolences to Mr. Vichais Family, friends and colleagues. Its also a great loss to the football world. Very sorry, indeed and Im praying for #LCFC #LeisterCity#KingPiwer #RIP.,เจ้าชายบรูไนสดุดีสหายผู้ยิ่งใหญ่,เจ้าชายอับดุล มาทีน พระราชโอรสในสมเด็จพระราชาธิบดีฮัสซานัล โบลกียห์ ประเทศบรูไน ได้โพสต์แสดงความอาลัยผ่านไอจีส่วนตัว @tmski ถึงการเสียชีวิตของนายวิชัย ศรีวัฒนประภา ว่า Deepest condolences to the family and friends of a great man. A great competitor on the polo field and kind soul off of it. ข้าพเจ้าขอแสดงความเสียใจอย่างสุดซึ้งต่อครอบครัวและบรรดามิตรสหายของบุรุษผู้ยิ่งใหญ่ท่านนี้ เป็นทั้งคู่แข่งที่น่าเกรงขามเมื่ออยู่ในสนามโปโล และเป็นบุคคลที่มีจิตใจอ่อนโยนเมื่ออยู่นอกสนาม,โอ๊ค-อิ๊งค์ โพสต์สุดซึ้ง,โอ๊ค-พานทองแท้ ชินวัตร โพสต์ภาพและข้อความผ่านอินสตาแกรมส่วนตัวว่า ผมขอแสดงความเสียใจกับครอบครัวของคุณอาวิชัย ศรีวัฒนประภา ต่อการสูญเสียครั้งนี้ครับ เช่นเดียวกับ อุ๊งอิ๊งค์-แพทองธาร ชินวัตร โพสต์ภาพและข้อความผ่านอินสตาแกรมส่วนตัวว่า ว่า หลายคนคงรู้จักคุณวิชัย คิงเพาเวอร์ ในรูปแบบที่แตกต่างกัน แต่อาวิชัยในเวอร์ชันของอิ๊งค์ เป็นผู้ใหญ่ที่น่านับถือที่สุด เท่ทั้งจิตใจและสมอง เป็นคนที่รักลูกเหนือสิ่งอื่นใด ทั้งนี้ อิ๊งค์ไม่อยากจะเชื่อเลยจริงๆว่านี่คือเรื่องจริง อาสอนอะไรให้อิ๊งค์หลายอย่าง อาดีกับคนที่อิ๊งค์รักและตัวอิ๊งค์เองมาเสมอ อาคือคุณอาวิชัยที่อิ๊งค์รักเคารพและนับถืออย่างยิ่งมาตลอด จนมาถึงวันนี้ หนึ่งในวันที่อิ๊งค์เสียใจที่สุดในชีวิต ที่โลกใบนี้ไม่มีอาแล้ว ขอให้อาหลับให้สบาย ขอให้ผลบุญที่อาสั่งสมมาอย่างมหาศาล ส่งให้อามีแต่ความสุขในทุกภพทุกชาติ,นักบอล-วีเจจ๋า เสียใจผ่านไอจี,เจ-ชนาธิป สรงกระสินธ์ นักฟุตบอลชื่อดังของทีมชาติไทย โพสต์ภาพพร้อมข้อความผ่านอินสตาแกรมส่วนตัวว่า ขอบคุณที่มอบสิ่งดีดีให้กับคนไทยครับ ขอแสดงความเสียใจกับครอบครัวศรีวัฒนประภา และขอแสดงความเสียใจกับครอบครัวที่เกี่ยวข้องด้วยครับ # ผู้ให้ที่ยิ่งใหญ่ เช่นเดียวกับ เจ้าตอง กวิน ธรรมสัจจานันท์ นายทวารมือ 1 ทีมชาติไทย เจ้ามุ้ย ธีรศิลป์ แดงดา หัวหอกเบอร์ 1 ทีมชาติไทยและ อุ้ม ธีราทร บุญมาทัน แบ็กซ้ายชื่อดังสังกัดทีมวิสเซล โกเบ ในเจลีก ส่วนวีเจจ๋า-ณัฐฐาวีรนุช ทองมี ลงรูปภาพข้อความแสดงความเสียใจในไอจีส่วนตัวว่าขอแสดงความเสียใจและเป็นกำลังใจให้กับครอบครัวศรีวัฒนประภาด้วยนะคะ,เหล่าคนดังต่างรู้สึกสูญเสีย,นอกจากนี้ ยังมีบรรดาคนดังต่างโพสต์ข้อความแสดงความเสียใจต่อครอบครัวศรีวัฒนประภา อาทิ โครงการก้าวคนละก้าว โพสต์ข้อความลงในแฟนเพจเฟซบุ๊กและอินสตาแกรม ว่า โครงการก้าวคน ละก้าว ขอแสดงความเสียใจกับการจากไปของบุคคลผู้ยิ่งใหญ่ คุณวิชัย ศรีวัฒนประภา ตลอด 3 ปีของโครงการก้าวคนละก้าว เราได้รับความสนับสนุนจากกลุ่มบริษัท คิง เพาเวอร์ อย่างมากมาย ซึ่งเป็นการช่วยเหลือที่ยิ่งใหญ่และเมตตากับคนทำงานกลุ่มเล็กๆ กลุ่มนี้มากที่สุด หากปราศจากซึ่งการสนับสนุนจากคุณวิชัย และกลุ่มบริษัท คิง เพาเวอร์ กิจกรรมหลายอย่างของก้าวคนละก้าว ก็คงไม่สามารถเกิดขึ้นและสำเร็จลงได้,ท่านคือผู้สนับสนุนและเป็นแรงบันดาลใจของการเป็นผู้ให้อย่างแท้จริง ทีมงานก้าวคนละก้าวขอแสดงความเสียใจกับครอบครัวศรีวัฒนประภา และกลุ่มบริษัท คิง เพาเวอร์ อย่างสุดซึ้ง อาทิวราห์ คงมาลัย และทีมงานก้าวคนละก้าว 29 ต.ค.61 เช่นเดียวกับเจ้าแม่พีอาร์เมืองไทย ไฮโซทิปปี้ สุพรทิพย์ ช่วงรังษี บอร์ดไดเรกเตอร์ทีมเลสเตอร์ ซิตี้ โพสต์อินสตาแกรมส่วนตัว supornthip ระบุว่า เดินทางถึงลาซาเมื่อวันที่ 26 ต.ค. นี้ เพื่อการกราบนมัสการสถานที่ศักดิ์สิทธิ์และปฏิบัติธรรมตามปกติ โดยตั้งใจจะไม่ลงไอจีในครั้งนี้ เนื่องจากการมาอย่างเรียบง่ายและใช้เวลาอย่างสงบส่วนตัว ต้องกราบขอโทษทุกท่านที่ทักมาในไอจี ด้วยความเป็นห่วง กราบขอบพระคุณทุกท่านที่รักและปรารถนาดีต่อดิฉัน เมื่อวานนี้โลกได้สูญเสียบุคคลที่ยิ่งใหญ่ที่สุดคนหนึ่งไป และเป็นบุคคลที่ดิฉันรักและเคารพสูงสุด ชีวิตที่เหลืออยู่จะขอตั้งใจทำความดี เพื่อส่งความดีนั้นสืบต่อไปบนโลกนี้ ซึ่งเป็นหนึ่งสิ่งที่ท่านประธานวิชัย ศรีวัฒนประภา สอนดิฉันและทีมงานเสมอมา,แมนฯยู-บาร์ซา-มาดริดส่งสาร,สโมสรฟุตบอลแมนเชสเตอร์ ยูไนเต็ด ในอังกฤษ สโมสรฟุตบอลบาร์เซโลนา เอฟซี และสโมสรเรอัล มาดริด ในสเปน ต่างร่วมส่งสารแสดงความเสียใจต่อการจากไปของนายวิชัย ศรีวัฒนประภา ประธานสโมสรเลสเตอร์ ซิตี้ และขอร่วมส่งกำลังใจให้แก่สมาชิกครอบครัวผู้เสียชีวิตทั้งหมด รวมถึงแฟนบอลที่มีความผูกพันกับสโมสร ขณะที่เว็บไซต์หนังสือพิมพ์การ์เดียนของอังกฤษ เขียนบทความกรณีที่นายวิชัยเข้ามาปั้นทีมเลสเตอร์ ซิตี้ จนประสบความสำเร็จคว้าแชมป์พรีเมียร์ลีกนั้น ถือเป็นหนึ่งในเรื่องราวที่งดงามที่สุดในประวัติศาสตร์ฟุตบอลอังกฤษ และจากนี้ไปคงต้องเป็นหน้าที่ของนายอัยยวัฒน์ ศรีวัฒนประภา ลูกชาย ในการรับช่วงต่อแทนบิดา พร้อมเสริมสร้าง ค่านิยมความเป็นไทย ที่ถูกมองกันว่าเป็นหนึ่งในตัวแปรที่ทำให้ทีมประสบความสำเร็จ,มือกาว เลสเตอร์ สุดเศร้า,แคสเปอร์ ชไมเคิล ผู้รักษาประตูมือหนึ่งของทีมเลสเตอร์ ซิตี้ ได้โพสต์ไว้อาลัยเจ้าสัววิชัย ใจความสรุปว่า ถึงท่านประธานที่รัก ผมไม่อยากเชื่อว่าจะเกิดเรื่องนี้ขึ้น ผมอยู่ในอาการหัวใจสลายและเจ็บปวดแสนสาหัส เพราะไม่อยากเชื่อในสิ่งที่ตัวเองได้เห็นเมื่อคืนนี้ สิ่งที่อยู่ตรงหน้าราวกับไม่ใช่เรื่องจริงเลย ผมไม่รู้จะบรรยายถึงความสำคัญของคุณต่อสโมสรฟุตบอลแห่งนี้ และต่อเมืองเลสเตอร์ออกมาเป็นคำพูดได้อย่างไร เราทุกคนต่างทราบดีถึงการทุ่มเทกำลังทรัพย์ของคุณและครอบครัวเพื่อสโมสร แต่มันมีความหมายมากกว่านั้น เพราะคุณแสดงถึงความใส่ใจทั้งต่อสโมสรและชุมชนของเลสเตอร์อย่างลึกซึ้ง จะไม่มีใครลืมเลือนการทุ่มเทช่วยเหลือโรงพยาบาลหลายแห่งในเมืองเลสเตอร์ รวมถึงกิจกรรมการกุศลต่างๆของคุณตลอดระยะเวลาที่ผ่านมา คุณทุ่มเทในทุกๆสิ่งอย่างถึงที่สุดจริงๆ ตลอดชีวิตที่ผ่านมา ผมไม่เคยเจอใครที่เหมือนคุณเลย คุณทำงานอย่างขยันขันแข็ง ทุ่มเท เต็มไปด้วยความกระตือรือร้น อ่อนโยน และมีน้ำใจอย่างที่สุด คุณมีเวลาให้กับทุกๆคนเสมอ ทำให้ทุกคนรู้สึกซาบซึ้ง เพราะไม่สำคัญว่าอีกฝ่ายจะเป็นใคร คุณพร้อมจะให้เวลาเขาเสมอ ผมชื่นชมคุณทั้งในฐานะผู้นำในฐานะพ่อและฐานะผู้ชายคนหนึ่ง,ภูมิใจเป็นส่วนหนึ่งของวิสัยทัศน์,นายทวารคนดัง ยังโพสต์ต่ออีกว่า คุณเข้ามาเปลี่ยนแปลงกีฬาฟุตบอลไปตลอดกาล คุณมอบความหวังให้กับทุกคนไม่ใช่แค่แฟนบอลของเราอย่างเดียว แต่ยังทำให้แฟนกีฬาทั่วโลกได้เข้าใจว่าสิ่งที่เป็นไปไม่ได้นั้น เป็นไปได้เสมอ มีไม่กี่คนที่จะทำได้อย่างนั้น ตอนที่คุณเซ็นสัญญาคว้าผมกลับมาร่วมทีมเมื่อปี 2011 คุณบอกผมว่า เราจะไปแชมเปียนส์ลีกภายใน 6 ปี และจะสร้างผลงานยิ่งใหญ่ขึ้นมามากมาย คุณเป็นแรงบันดาลใจของผม และผมก็เชื่อมั่นในตัวคุณ คุณทำให้ผมรู้สึกว่าอะไรก็เป็นไปได้ ถ้าไม่มีคุณกับครอบครัว ทุกๆความสำเร็จของเราคงไม่เกิดขึ้น คุณทำให้ผมได้สัมผัสประสบการณ์ที่มีอยู่แค่ในเทพนิยายเท่านั้น คุณทำให้ฝันของผมกลายเป็นจริง แต่สิ่งที่ผมภูมิใจที่สุดคือ การได้เป็นส่วนหนึ่งในวิสัยทัศน์ของคุณ ได้เป็นส่วนหนึ่งของสิ่งแวดล้อมที่คุณสร้างขึ้น สโมสรแห่งนี้และเมืองนี้กลายเป็นครอบครัวขนาดใหญ่ได้ก็เพราะคุณ นี่คือสิ่งที่ผมจะรู้สึกขอบคุณเสมอและตลอดไป ผมรู้สึกขอบคุณที่ได้รู้จักและเติบโตเคียงข้างคุณกับครอบครัวที่แสนวิเศษของคุณ และรู้สึกขอบคุณที่ได้มีส่วนร่วมแบ่งปันประสบการณ์และช่วงเวลาอบอุ่นเป็นกันเองระหว่างเรา,ยืนยันจะรักษาผลงานให้ดีที่สุด,ผมรู้สึกใจสลายที่ได้รู้ว่าจะไม่มีโอกาสพบคุณในห้องแต่งตัว แล้วคุยเรื่องสัพเพเหระกันตอนที่ผมกลับมา วอร์มอัปอีกต่อไป จะไม่มีโอกาสได้หัวเราะ และสนุกไปกับเพื่อนร่วมทีมคนอื่นๆ จะไม่ได้เห็นรอยยิ้มของคุณ และไม่ได้เห็นความกระตือรือร้นที่ใครๆก็สัมผัสได้นั้นอีกต่อไป นับจากนี้เป็นหน้าที่ ของพวกเราในฐานะสโมสรฟุตบอล ในฐานะนักเตะ และในฐานะแฟนบอลที่จะสดุดีคุณ นอกจากนี้ ในฐานะสมาชิกครอบครัวที่คุณสร้างขึ้นมา นี่เป็นหน้าที่และความรับผิดชอบเราที่จะเป็นน้ำหนึ่งใจเดียวกันและร่วมเป็นกำลังใจให้บุคคลอันเป็นที่รักของคุณ ได้ก้าวผ่านช่วงเวลาที่ยากลำบากนี้ คุณมอบวิสัยทัศน์ให้สโมสรแห่งนี้ด้วยความปรารถนาดีอย่างที่สุดสำหรับ พวกเรา ไม่มีสิ่งใดที่คุณจะละเลยหรือปฏิเสธที่จะทำให้เรา คุณมอบความรักให้เราอย่างลึกซึ้ง นับจากนี้เราต้องธำรงเกียรติและสืบสานมรดกตกทอดที่คุณได้สร้างไว้ด้วยการทำผลงานให้ดีที่สุดในสนามอย่างที่คุณต้องการและรักษาความผูกพันอันแน่นแฟ้นตามแบบอย่างสโมสรฟุตบอลที่คุณสร้างขึ้นมา คุณจะไม่มีวันได้รู้ว่าคุณมีความหมายกับผมและครอบครัวมากขนาดไหน ผมรู้สึกเป็นเกียรติอย่างยิ่งที่ได้เป็นส่วนเล็กๆในชีวิตของคุณ #เดอะบอส เคสเปอร์ ชไมเคิล โพสต์ในท้ายสุด,เพื่อน จุ๋ม-นุสรา ต่างตกใจ,ในส่วนของการแสดงความเสียใจต่อการจากไปของ จุ๋ม-นุสรา สุขหน้าไม้ อดีตรองมิสไทยแลนด์ยูนิเวิร์ส ควบตำแหน่งขวัญใจช่างภาพสื่อมวลชน ปี 48 ทีมงานของเจ้าสัววิชัย ที่เสียชีวิตจากเหตุครั้งนี้ พบในอินสตาแกรมส่วนตัว @zara_nusara มีบรรดาแฟนคลับหรือผู้ที่ติดตามต่างเข้าไปแสดงความไว้อาลัยจำนวนมาก ทั้งขอให้ไปสู่สุคติ, R.I.P ซึ่งในไอจีของเจ้าตัว ยังมีภาพขณะอยู่ที่สนามคิงเพาเวอร์ สเตเดียม รวมถึงถ่ายภาพกับนักเตะในทีมเลสเตอร์ฯหลายคน ขณะที่ บีม-สมานันทน์ วัฒนพงศ์ผาสุข หรือสุนิสา ผาสุข อดีตมิสไชนิสเวิลด์ปี 2005 เพื่อนสนิทของ จุ๋ม-นุสรา กล่าวว่า ก่อนหน้านี้ไปเรียนที่ประเทศอังกฤษ และเคยเป็นสตาฟฟ์ของทีมเลสเตอร์ซิตี้ รู้จักกับ จุ๋ม-นุสรา ในฐานะเพื่อนร่วมงานสนิทสนมกันพอสมควร ล่าสุดคุยกันทางไอจีว่า ถ้ากลับมาเมืองไทยจะนัดกันไปทานข้าว แต่ก็มาประสบอุบัติเหตุเสียก่อน รู้สึกตกใจมาก เสียใจที่เพื่อนต้องจากไปก่อนวัยอันควร,เผยแอบสร้างวัดสุวรรณภูมิฯ,นายสุภาพ คลี่ขจาย ได้พูดถึงกรณีนี้ในรายการ ขีดเส้นใต้เมืองไทย ทางไทยรัฐทีวี ว่า เจ้าสัววิชัย นายวิชัย ศรีวัฒนประภา ประธานสโมสรเลสเตอร์ ซิตี้ มีบุคลิกแบบคนไทยคือ ยิ้มแย้ม โอภาปราศรัย ทำให้บุคลิกโดดเด่น ต่างจากเศรษฐีที่มาจากตะวันออกกลาง หรือที่อื่นๆที่มาซื้อทีมฟุตบอลของอังกฤษ จึงเป็นที่รักของคนในวงการฟุตบอลในอังกฤษ ทำให้มีผู้กล่าวถึงในแง่มุมดีต่างๆมากมาย แต่แง่มุมชีวิตของเจ้าสัววิชัยที่ไม่ค่อยมีใครรู้คือ การสร้างวัดสุวรรณภูมิพุทธชยันตี ในวาระ 2,600 ปีแห่งการตรัสรู้พระพุทธเจ้า วัดนี้อยู่ใกล้สนามบินสุวรรณภูมิ มีพระเทพโพธิวิเทศ (วีรยุทโธ) หัวหน้าพระธรรมทูต สายประเทศอินเดีย-เนปาล เป็นผู้สร้างตั้งแต่ปี 57,โดยจำลองสังเวชนียสถานทั้ง 4 แห่งคือ สถานที่ประสูติ ตรัสรู้ แสดงปฐมเทศนาและปรินิพพาน พร้อมทั้งสร้างเจดีย์พุทธคยาจำลองเท่าองค์จริง มีผู้สนับสนุนรายใหญ่คือเจ้าสัววิชัย เหตุที่เจ้าตัวไม่เคย ออกข่าวเรื่องนี้เพราะไม่ต้องการให้คนคิดไปว่าทำบุญเอาหน้า,ลูก-เมียวางหรีดไว้อาลัย,ล่าสุดเมื่อเวลา 19.30 น. ตามเวลาในประเทศไทย สำนักข่าวต่างประเทศรายงานเพิ่มเติมว่า นางเอมอร ศรีวัฒนประภา ผู้เป็นภรรยา และบรรดาลูกๆ ประกอบด้วยนายอัยยวัฒน์ ศรีวัฒนประภา บุตรชายคนสุดท้อง ฐานะรองประธานสโมสรเลสเตอร์ ซิตี้ นายอภิเชษฐ์ ศรีวัฒนประภา และ น.ส.อรุณรุ่ง ศรีวัฒนประภา พร้อมคณะ เดินทางไปวางพวงหรีดไว้อาลัยให้นายวิชัยและผู้เสียชีวิตอีก 4 ราย ตรงบริเวณลานจอดรถของสนามคิง เพาเวอร์ สเตเดียม ใกล้จุดที่เฮลิคอปเตอร์ลำเกิดเหตุตก ท่ามกลางบรรยากาศที่เต็มไปด้วยช่อดอกไม้แห่งความเศร้าโศกที่บรรดากองเชียร์ของสโมสรนำมาวางไว้เพื่อแสดงความอาลัยกับนายวิชัย ศรีวัฒนประภา เป็นครั้งสุดท้าย,ทีมฟอกซ์ ฮันท์ คุกเข่าไว้อาลัย,ก่อนหน้า นายคนองพจน์ สิทธิเทศานนท์ ผู้ดูแลทีมเยาวชนฟอกซ์ ฮันท์ (Fox Hunt) นำกลุ่มนักฟุตบอลเยาวชน โครงการรุ่น 2 และ 3 ร่วมคุกเข่าพนมมือไว้อาลัยในการเสียชีวิตของนายวิชัย ศรีวัฒนประภา ประธานสโมสรเลสเตอร์ ที่หน้าสโมสร ท่ามกลางบรรยากาศสุดสลด โดยกลุ่มนักฟุตบอลดังกล่าวเป็นกลุ่มเด็กไทยฝีเท้าดีถูกคัดเลือกจากทั่วประเทศไทย เป็นโครงการที่เจ้าสัววิชัยให้การสนับสนุนเพื่อเตรียมทีมในแผนระยะยาวการทำทีมฟุตบอลทีมชาติไทย ทั้งหมดถือเป็น อนาคตของวงการฟุตบอลไทย,เริ่มตรวจกล่องดำและซาก ฮ.,มีรายงานเพิ่มเติมด้วยว่า ขณะนี้หน่วยสืบสวนอุบัติเหตุด้านการบินของอังกฤษ หรือเอเอไอบี ระบุว่า ทีมเจ้าหน้าที่จะอยู่ตรวจสอบที่เกิดเหตุเป็นเวลาทั้งสัปดาห์ ก่อนจะขนย้ายซากเฮลิคอปเตอร์ไปยังศูนย์เฉพาะทาง เพื่อวิเคราะห์ซากอย่างละเอียดต่อไป ขณะที่กล่องดำบันทึกเสียงและข้อมูลการบิน เจ้าหน้าที่เก็บกู้ได้ตั้งแต่วันที่ 28 ต.ค. นำส่งไปยังศูนย์ที่เมืองฟาร์นโบโรห์ ก่อนเริ่มลงมือตรวจสอบอย่างเป็นทางการในวันที่ 29 ต.ค. ตามเวลาท้องถิ่น ทั้งนี้ คาดจะต้องใช้เวลานาน เนื่องจากกล่องดำถูกเปลวเพลิงเผาไหม้เป็นเวลานาน,ทีมหมูป่า ร่วมเสียดาย,เที่ยงวันเดียวกันตามเวลาท้องถิ่นประเทศอังกฤษ สมาชิกทีมหมูป่า อะคาเดมี ยังเดินทางไป ร่วมวางดอกไม้ไว้อาลัยให้กับนายวิชัย ศรีวัฒนประภา ผู้เสียชีวิตจากเหตุเฮลิคอปเตอร์ตก ที่บริเวณลานจอดรถของสนามคิง เพาเวอร์ สเตเดียม เมืองเลสเตอร์ ซิตี้ เนื่องจากนายวิชัยนับเป็นคนไทยผู้ที่สร้างแรงบันดาลใจให้แก่ทีมหมูป่า อะคาเดมีและคนไทยให้ทำสิ่งที่คิดว่าเป็นไปไม่ได้ให้เป็นไปได้ รวมถึงการให้โอกาสทางการศึกษาและการกีฬาแก่เยาวชนไทย ทั้งนี้ บรรยากาศเป็นไปด้วยความโศกเศร้า
ทั่วโลกสดุดีการจากไป เจ้าสัววิชัย ศรีวัฒนประภา ประธานกรรมการกลุ่มบริษัทคิง เพาเวอร์ และประธานสโมสรเลสเตอร์ ซิตี้ ทีมฟุตบอลในศึกพรี เมียร์ลีกอังกฤษ
เจ้าสัววิชัย ศรีวัฒนประภา,เฮลิคอปเตอร์ส่วนตัว,รอรับศพ,สโมสรฟุตบอลเลสเตอร์ ซิตี้,ข่าวหน้า1